Lögreglan verst enn allra fregna af gangi rannsóknar á skotárásinni á Blönduósi á sunnudagsmorgun. Börn hjónanna sem fyrir árásinni urðu hafa óskað eftir friði til að takast á við áfallið, syrgja móður sína og hlúa að föður sínum.
Lögreglan á Norðurlandi eystra fer með rannsókn málsins og tók við henni frá lögreglu á Norðurlandi vestra á sunnudaginn. Páley Borgþórsdóttir, lögreglustjóri á Norðurlandi eystra, segir í skriflegu svari til fréttastofu að ekki verði veitt viðtöl vegna málsins. Ekki hafa fengist upplýsingar um rannsóknina aðrar en þær að henni miði vel. Lögregla sendi frá sér tilkynningu vegna málsins í gær. Þar segir að eitt af því sem sé til rannsóknar sé hvernig andlát skotárásarmannsins bar að, en talið er að réttarkrufning eigi eftir að leiða það í ljós. Þá segir að áverkar mannsins sem lifði árásina af séu alvarlegir. Börn konunnar sem lést sendu frá sér yfirlýsingu í morgun. Þau segja fjölmiðla hafa flutt rangar og villandi fréttir af því sem gerðist og nánustu vinir og ættingjar hafi fengið síendurteknar hringingar frá fjölmiðlum síðan um helgina. Þau óska eftir því að fá frið til að takast á við áfallið, syrgja móður sína og hlúa að föður sínum.